Α’ Αρσάκειο-Τοσίτσειο Δημοτικό Εκάλης

Δράσεις Βιβλίου

**3ος Διαγωνισμός Βιβλίου στο Α’ Αρσάκειο-Τοσίτσειο Δημοτικό Εκάλης**

Κάθε χρόνο με αφορμή την Παγκόσμια Ημέρα Βιβλίου όλες οι τάξεις του Α’ Αρσακείου-Τοσιτσείου Δημοτικού Σχολείου Εκάλης συμμετέχουν σε ένα διαγωνισμό με θέμα το βιβλίο. Φέτος ο διαγωνισμός είχε τίτλο «Παρουσιάζω ομαδικά το αγαπημένο μου βιβλίο» και έπαθλο ένα παιχνίδι μαθητικής σκέψης για την τάξη. Η πρωτοτυπία και η φαντασία συνόδευσαν όλες τις παρουσιάσεις και τα θέματα ήταν ξεχωριστά και ενδιαφέροντα.

**ΠΑΓΚΟΣΜΙΑ ΗΜΕΡΑ ΠΑΙΔΙΚΟΥ ΒΙΒΛΙΟΥ- Α’ τάξη**

Η Παγκόσμια Ημέρα Παιδικού βιβλίου γιορτάζεται κάθε χρόνο στις 2 Απριλίου,ημέρα γεννήσεως του Χανς Κρίστιαν Άντερσεν, του μεγάλου Δανού παραμυθά. Στο πλαίσιο λοιπόν αυτής της ημέρας τα παιδιά της Α΄ τάξης του Α’ Αρσακείου-Τοσιτσείου Δημοτικού Σχολείου Εκάλης έφεραν στο σχολείο και παρουσίασαν στους συμμαθητές τους τα αγαπημένα τους παραμύθια. Στη συνέχεια ήρθαν στην τάξη τα «εκτάκια τους» και μαζί πήγαν στον προαύλιο χώρο του σχολείου για να τα διαβάσουν . Την επόμενη μέρα έφτιαξαν πρωτότυπους σελιδοδείκτες για τα παραμύθια τους και παρακολούθησαν ένα βίντεο για τη ζωή και το έργο του Χανς Κρίστιαν Άντερσεν . Διάβασαν όλοι μαζί το φετινό μήνυμα της ΙΒΒΥ (Διεθνής Οργάνωση Βιβλίων για τη Νεότητα) και προσπάθησαν να φτιάξουν την αφίσα που το συνόδευε. Επίσης στο μάθημα της Μελέτης Περιβάλλοντος οι μαθητές της Α’2 τάξης ζωγράφισαν αφίσες σχετικά με την ημέρα αυτή.

**ΠΑΓΚΟΣΜΙΑ ΗΜΕΡΑ ΠΑΙΔΙΚΟΥ ΒΙΒΛΙΟΥ- Β’ τάξη**

Με αφορμή τον εορτασμό της Παγκόσμιας Ημέρας Παιδικού Βιβλίου στις 2 Απριλίου η B’ τάξη του Α’ Αρσακείου-Τοσιτσείου Δημοτικού Σχολείου Εκάλης πραγματοποίησε δράσεις που είχαν ως σκοπό να αναδείξουν τη σημαντικότητα της φιλαναγνωσίας.

* Αρχικά οι μαθητές με την παρώθηση των δασκάλων τους κ. Χωριανοπούλου και κ. Παπαφιτσώρου είχαν την ευκαιρία να απολαύσουν το ποιήμα   
  «Βιβλιοχαρά» της Pat Mora σε μετάφραση της Λότη Πέτροβιτς –Ανδρουτσοπούλου και μέσα από τους στίχους του να ταξιδέψουν στον φανταστικό κόσμο των παραμυθιών. Επίσης, με αφορμή σχετικό μάθημα από το βιβλίο της Γλώσσας, διάβασαν αποσπάσματα από το βιβλίο του Ζαχαρία Παπαντωνίου με τίτλο τα «Ψηλά Βουνά».
* Κατόπιν, ανακάλυψαν την οικογένεια λέξεων του βιβλίου και ζωγράφισαν ένα δέντρο τοποθετώντας τις λέξεις αυτές στα κλαδιά του.
* Στη συνέχεια, κατέγραψαν σε μικρά βιβλιαράκια τους λόγους που απολαμβάνουν την ανάγνωση εξωσχολικών βιβλίων και κατασκεύασαν με αυτά ένα ομαδικό έργο –κολάζ με το οπόιο στόλισαν το ταμπλό της τάξης τους.
* Τέλος, με τη δασκάλα κ. Αθανασίου Μαρία, στο μάθημα της Μελέτης Περιβάλλοντος έκαναν μια ιστορική αναδρομή βλέποντας τις αφίσες που δημοσιεύει η Διεθνής Οργάνωση Βιβλίων για τη Νεότητα ( International Board on Books for Young People- IBBY) από το 2000 ως σήμερα για τον εορτασμό της ημέρας παιδικού βιβλίου. Ακόμα απόλαυσαν σε e –book στον διαδραστικό πίνακα της τάξης τους το “Παραμύθι που δεν ήθελε να διαβαστεί»

**Εβδομάδα Βιβλίου- Γ’ τάξη**

Την πρώτη εβδομάδα του Απριλίου η Γ’ τάξη του Α’ Αρσακείου-Τοσιτσείου Δημοτικού Σχολείου Εκάλης συμμετείχε στη γιορτή της Εβδομάδας Βιβλίου με τις εξής δράσεις:  
-Το κάθε παιδί παρουσίασε στην τάξη το αγαπημένο του βιβλίο, προτείνοντας μ’αυτό τον τρόπο ιδέες για ενδιαφέροντα βιβλία στους συμμαθητές τους.   
-Στο πλαίσιο του μαθήματος της Μελέτης Περιβάλλοντος οι μαθητές/μαθήτριες δημιούργησαν τις δικές τους αφίσες για τη διαφήμιση και την προώθηση του παιδικού βιβλίου.   
-Επίσης, παρακολούθησαν βιντεάκια στον υπολογιστή: «Αφίσες του ΕΚΕΒΙ (2000-2013) καθώς επίσης και αφίσες από άλλες χώρες».  
-Τέλος είδαν «Το παραμύθι που δεν ήθελε να διαβαστεί» που ήταν μια καλή αφορμή για συζήτηση σχετικά με την αξία της Φιλαναγνωσίας στη ζωή μας.

**Παγκόσμια Ημέρα Παιδικού Βιβλίου- Ε’ τάξη**

Όπως κάθε χρόνο έτσι και φέτος οι μαθητές της Ε’ τάξης συμμετείχαν με ποικίλες και ενδιαφέρουσες φιλαναγνωστικές δράσεις στον εορτασμό της Παγκόσμιας Ημέρας Παιδικού Βιβλίου. Πιο συγκεκριμένα την Εβδομάδα Παιδικού Βιβλίου 30 Μαρτίου-3 Απριλίου 2015 πραγματοποιήθηκαν οι εξής δράσεις:

* Συνάντηση-παρουσίαση του βιβλίου «Το ταξίδι του Φερεϋντούν», Γρ. Χαλιακόπουλος, εκδ. Καλειδοσκόπιο από τον ίδιο τον συγγραφέα στην ομαδοσυνεργατική αίθουσα. Παράλληλα έγινε παρουσίαση εργασιών των μαθητών που αφορούσαν στο βιβλίο: powerpoint, ζωγραφιές με τις αγαπημένες εικόνες από το βιβλίο, χαρτόνι με εναλλακτικούς τίτλους, συνέντευξη από τον συγγραφέα, το περίγραμμα του ήρωα, έξω από το οποίο αναγράφονταν επίθετα που χαρακτηρίζουν το πώς τον βλέπουν οι γύρω του και μέσα στο περίγραμμα αναγράφονταν επίθετα που απέδιδαν την εικόνα που έχει ο ίδιος για τον εαυτό του, τρίπτυχο χαρτονιών με ζωγραφική των 3 σημαντικών ενοτήτων του βιβλίου, παράλληλη εισήγηση των μαθητών με αναφορές στη ζωή του Φερεϋντούν στις αντίστοιχες χρονικές περιόδους των ενοτήτων αυτών.
* Παρουσίαση του αγαπημένου μου βιβλίου στην τάξη.
* Κατασκευή αφίσας για την Παγκόσμια Ημέρα Παιδικού Βιβλίου.
* Προβολή οπτικοακουστικού υλικού με θέμα το βιβλίο και τέλος συμμετοχή στον διαγωνισμό που διοργανώνει κάθε χρόνο το Α’ Αρσάκειο-Τοσίτσειο Δημοτικό Σχολείο Εκάλης με θέμα: «Παρουσιάζω με την τάξη μου τα αγαπημένα μου βιβλία».

**ΕΒΔΟΜΑΔΑ ΒΙΒΛΙΟΥ ΣΤ΄ ΔΗΜΟΤΙΚΟΥ**

Την Δευτέρα 30/3/15, τα παιδιά της Στ ΄τάξης του Α΄Αρσακείου-Τοσιτσείου Δημοτικού Σχολείου Εκάλης, στο πλαίσιο του εορτασμού της Παγκόσμιας Ημέρας Παιδικού Βιβλίου (2 Απριλίου) , συναντήθηκαν με τη συγγραφέα παιδικής λογοτεχνίας Ναννίνα Σακκά – Νικολακοπούλου, πρόεδρο της Γυναικείας Λογοτεχνικής Συντροφιάς. Τα παιδιά είχαν φροντίσει κατά τη διάρκεια του β΄ τριμήνου να διαβάσουν με τους δασκάλους τους κ. Μαίρη Παπαχλιμίντζου και κ. Ανδρέα Κεφαλληνιάδη, το βιβλίο της συγγραφέως «Η μικρή πολιτεία μιας ζωής» όπου η κ. Σακκά περιέγραφε τα σπίτια στα οποία έζησε στο παρελθόν και τις αναμνήσεις που αποκόμισε από αυτά. Τα παιδιά ετοίμασαν σχετικές εργασίες όπως επιλογή και αντιγραφή εκλεκτών αποσπασμάτων, ζωγραφιές και μακέτες σπιτιών με βάση τις εικόνες και τις περιγραφές του βιβλίου. Η κ. Σακκά συνομίλησε με τα παιδιά για το βιβλίο της και απάντησε στις ερωτήσεις τους. Τέλος έγραψε στο βιβλίο κάθε παιδιού μια μικρή αφιέρωση.

* Στις 31 Μαρτίου τα παιδιά της Στ΄τάξης κατέβηκαν για να συναντήσουν τα «πρωτάκια» τους. Χέρι – χέρι, μικρά και μεγάλα παιδιά, βγήκαν στο δάσος του σχολείου μας και αφού κάθισαν κάτω από τα δέντρα, τα μεγάλα παιδιά διάβασαν στους μικρούς τους φίλους ένα αγαπημένο βιβλίο που τους έδωσαν τα πρωτάκια. Μετά το τέλος της ανάγνωσης μικρά και μεγάλα παιδιά έπαιξαν παιχνίδια υπαίθρου.
* Με τις δυο αυτές παράλληλες δράσεις οι μαθητές και οι μαθήτριες της Στ΄ τάξης τίμησαν και φέτος με τον καλύτερο τρόπο τον εορτασμό της Παγκόσμιας Ημέρας Παιδικού Βιβλίου, δείχνοντας και αυτή τη φορά έμπρακτα την αγάπη τους για το παιδικό και εξωσχολικό βιβλίο.